b"\n_START_ARTICLE_\nMolins de l'Esparrica\n_START_SECTION_\nDescripci\xc3\xb3\n_START_PARAGRAPH_\nEl conjunt d'antigues construccions conegut amb el nom de molins fariners de l'Esparrica est\xc3\xa0 format per les restes de tres edificis i de les estructures necess\xc3\xa0ries d'acumulaci\xc3\xb3 i de conducci\xc3\xb3 de l'aigua per fer moure els mecanismes d'aquestes instal\xc2\xb7lacions.\n_START_SECTION_\nEdifici m\xc3\xa9s gran\n_START_PARAGRAPH_\nL'edifici de majors dimensions i el que es troba en millors condicions de conservaci\xc3\xb3 correspon al mol\xc3\xad fariner que funcion\xc3\xa0 en temps m\xc3\xa9s recents. \xc3\x89s un edifici de dues plantes, origin\xc3\xa0riament cobert amb un llosat, actualment ensorrat, i amb els paraments amb grans pedres sense desbastar, molt irregulars, unides amb morter de cal\xc3\xa7. La planta inferior es destinava a la m\xc3\xb2lta de cereal i la superior, possiblement, era habitatges del moliner i de la seva fam\xc3\xadlia. _NEWLINE_Externament, els paraments no presenten cap mena d'articulaci\xc3\xb3 llevat d'un seguit de petites i escasses obertures -portes i finestres- amb marc de fusta, aix\xc3\xad com d'un carcav\xc3\xa0 de perfil semicircular per on desguassava l'aigua que feia funcionar el mol\xc3\xad. L'interior de l'edifici es troba actualment ensorrat, tant la coberta com el trebol que separava les dues plantes. Amb tot, els murs principals conserven encara una notable solidesa. La runa acumulada a l'interior fa dif\xc3\xadcil la localitzaci\xc3\xb3 d'elements vinculats amb l'antiga activitat del mol\xc3\xad, tot i que s'ha localitzat una mola mig enterrada al costat de l'edifici.\n_START_SECTION_\nAltres edificis\n_START_PARAGRAPH_\nLes altres dues construccions corresponen a un petit estable, de dimensions menors i en pitjors condicions que l'edifici anterior, d'una sola planta i amb coberta origin\xc3\xa0riament de llosa, i les restes d'un mol\xc3\xad fariner m\xc3\xa9s antic, del qual nom\xc3\xa9s en resten les bases dels antics murs. Junt amb aquests tres edificis hi ha la bassa del mol\xc3\xad, situada en un pla superior i amb almenys un mur de contenci\xc3\xb3 d'obra, i les conduccions de l'aigua, mig soterrades pels despla\xc3\xa7aments de terres i per la vegetaci\xc3\xb3, que amaga bona part del conjunt, amena\xc3\xa7a les estructures i dificulta enormement els accessos.\n_START_SECTION_\nHist\xc3\xb2ria\n_START_PARAGRAPH_\nGaireb\xc3\xa9 no es coneixen dades hist\xc3\xb2riques d'aquests molins. Nom\xc3\xa9s s'ha localitzat l'exist\xc3\xa8ncia d'un mas anomenat de l'Esparrica en terme de la Gu\xc3\xa0rdia d'Ares l'any 1860. La mem\xc3\xb2ria oral recull que els molins de l'Esparrica molien el gra de tot el terme de la Gu\xc3\xa0rdia, fet remarcable tenint en compte la dist\xc3\xa0ncia des del cap del municipi."